משנה יבמות א ניקוד
חֲמֵשׁ עֶשְׂרֵה נָשִׁים, 
פּוֹטְרוֹת צָרוֹתֵיהֶן וְצָרוֹת צָרוֹתֵיהֶן מִן הַחֲלִיצָה וּמִן הַיִּבּוּם, 
עַד סוֹף הָעוֹלָם. 
וְאֵלּוּ הֵן: 
בִּתּוֹ, 
וּבַת בִּתּוֹ, 
וּבַת בְּנוֹ. 
בַּת אִשְׁתּוֹ, 
וּבַת בְּנָהּ,
וּבַת בִּתָּה. 
חֲמוֹתוֹ, 
וְאֵם חֲמוֹתוֹ, 
וְאֵם חָמִיו. 
אֲחוֹתוֹ מֵאִמּוֹ, 
וַאֲחוֹת אִמּוֹ, 
וַאֲחוֹת אִשְׁתּוֹ, 
וְאֵשֶׁת אָחִיו מֵאִמּוֹ, 
וְאֵשֶׁת אָחִיו שֶׁלֹּא הָיָה בְּעוֹלָמוֹ, 
וְכַלָּתוֹ. 
הֲרֵי אֵלּוּ פּוֹטְרוֹת צָרוֹתֵיהֶן וְצָרוֹת צָרוֹתֵיהֶן מִן הַחֲלִיצָה וּמִן הַיִּבּוּם, 
עַד סוֹף הָעוֹלָם. 
וְכֻלָּן אִם מֵתוּ, 
אוֹ מֵאֲנוּ, 
אוֹ נִתְגָּרְשׁוּ, 
אוֹ שֶׁנִּמְצְאוּ אַיְלוֹנִיוֹת, 
צָרוֹתֵיהֶן מֻתָּרוֹת. 
וְאִי אַתָּה יָכוֹל לוֹמַר בַּחֲמוֹתוֹ וּבְאֵם חֲמוֹתוֹ וּבְאֵם חָמִיו שֶׁנִּמְצְאוּ אַיְלוֹנִיּוֹת אוֹ שֶׁמֵּאֲנוּ:

כֵּיצַד פּוֹטְרוֹת צָרוֹתֵיהֶן? 
הָיְתָה בִּתּוֹ, אוֹ אַחַת מִכָּל הָעֲרָיוֹת הָאֵלּוּ, נְשׂוּאָה לְאָחִיו, 
וְלוֹ אִשָּׁה אַחֶרֶת, 
וָמֵת, 
כְּשֵׁם שֶׁבִּתּוֹ פְּטוּרָה, 
כָּךְ צָרָתָהּ פְּטוּרָה. 
הָלְכָה צָרַת בִּתּוֹ וְנִשֵּׂאת לְאָחִיו הַשֵּׁנִי, 
וְלוֹ אִשָּׁה אַחֶרֶת, 
וָמֵת, 
כְּשֵׁם שֶׁצָּרַת בִּתּוֹ פְּטוּרָה, 
כָּךְ צָרַת צָרָתָהּ פְּטוּרָה, 
אֲפִלּוּ הֵן מֵאָה. 
כֵּיצַד אִם מֵתוּ צָרוֹתֵיהֶן מֻתָּרוֹת? 
הָיְתָה בִּתּוֹ, אוֹ אַחַת מִכָּל הָעֲרָיוֹת הָאֵלּוּ, נְשׂוּאָה לְאָחִיו, 
וְלוֹ אִשָּׁה אַחֶרֶת; 
מֵתָה בִּתּוֹ אוֹ נִתְגָּרְשָׁה, 
וְאַחַר כָּךְ מֵת אָחִיו, 
צָרָתָהּ מֻתֶּרֶת. 
וְכָל הַיְכוֹלָה לְמָאֵן וְלֹא מֵאֲנָה, 
צָרָתָהּ חוֹלֶצֶת וְלֹא מִתְיַבֶּמֶת:

שֵׁשׁ עֲרָיוֹת חֲמוּרוֹת מֵאֵלּוּ, 
מִפְּנֵי שֶׁנְּשׂוּאוֹת לַאֲחֵרִים, 
צָרוֹתֵיהֶן מֻתָּרוֹת. 
אִמּוֹ, 
וְאֵשֶׁת אָבִיו, 
וַאֲחוֹת אָבִיו, 
אֲחוֹתוֹ מֵאָבִיו, 
וְאֵשֶׁת אֲחִי אָבִיו, 
וְאֵשֶׁת אָחִיו מֵאָבִיו:

בֵּית שַׁמַּאי מַתִּירִין הַצָּרוֹת לָאַחִים,
וּבֵית הִלֵּל אוֹסְרִים. 
חָלְצוּ, 
בֵּית שַׁמַּאי פּוֹסְלִין מִן הַכְּהֻנָּה, 
וּבֵית הִלֵּל מַכְשִׁירִים. 
נִתְיַבְּמוּ, 
בֵּית שַׁמַּאי מַכְשִׁירִים, 
וּבֵית הִלֵּל פּוֹסְלִין. 
אַף עַל פִּי שֶׁאֵלוּ אוֹסְרִין וְאֵלּוּ מַתִּירִין, אֵלּוּ פּוֹסְלִין וְאֵלּוּ מַכְשִׁירִין, 
לֹא נִמְנְעוּ בֵּית שַׁמַּאי מִלִּשָּׂא נָשִׁים מִבֵּית הִלֵּל, 
וְלֹא בֵּית הִלֵּל מִבֵּית שַׁמַּאי. 
כָּל הַטְּהָרוֹת וְהַטֻּמְאוֹת שֶׁהָיוּ אֵלּוּ מְטַהֲרִין וְאֵלּוּ מְטַמְּאִין, 
לֹא נִמְנְעוּ עוֹשִׂין טְהָרוֹת אֵלּוּ עַל גַּבֵּי אֵלּוּ:

יבמות א
א